钦定古今图书集成/方舆汇编/职方典/第1094卷 > 《光泽县新建社仓记》朱熹
## 钦定古今图书集成/方舆汇编/职方典/第1094卷 > 《光泽县新建社仓记》朱熹

《光泽县社仓》者，县大夫毗陵张侯䜣之所为也。光泽
于邵武诸邑，最小而僻。自张侯之始至，则已病夫“市
里之间，民无盖藏，每及春夏之交，则常籴贵而食艰
也。又病夫中下之家当产子者，力不能举，而至或弃
杀之也。又病夫行旅之涉吾境者，一有疾病，则无所
于归，而或死于道路也。”方以其事就邑之隐君子李
君昌而谋焉。适会连帅赵公亦下崇安、建阳社仓之
法，于是张侯乃与李君议，“略仿其意，作为此仓，而节
缩经营，得他用之馀，则市米千二百斛，以充入之。夏
则损价而粜，以平市估；冬则增价而籴，以备来岁。又
买民田若干亩，籍僧田民田当没入者若干亩，岁收
米合三百斛，并入于仓，以助民之举子者如帅司法。
既又附仓列屋四楹，以待道途之疾病者，使皆有以
栖托食饮，而无暴露迫逐之苦。”盖其创立规模，提挈
纲领，皆张侯之功。而其条画精明，综理纤密者，则李
君之力也。邑人既蒙其利而歌舞之，部使者亦闻其
事而加劝奖焉。于是张侯乐其志之有成，而思有以
告来者，使勿坏，则以书来请记。予读古人之书，观古
人之政所以施于鳏寡孤独困穷无告之人者，至详
悉矣。去古既远，功令徒设而莫举行之，则为吏者赋
敛诛求之外，亦饱食而嬉耳，何暇此之问哉？若张侯
者，自其先君子而学于安定先生之门，则已悼古道
之不行，而抱遗经以痛哭矣。及其文孙遂传素业，以
施有政，宜其志虑之及此，而能委心求助，以底于有
成也。李君于予，盖有讲学之旧。予每窃叹其负经事综物之才，以老而无所遇也。今乃特因张侯之举而
得以粗见其毫末，是不亦有感夫！故予既书张侯之
事，而又附以予之所感于李君者，来者尚有考云。